Document ID: 32013R1412

ΚΑΝΟΝΙΣΜΌΣ (ΕΕ) αριθ. 1412/2013 ΤΟΥ ΣΥΜΒΟΥΛΊΟΥ
της 17ης Δεκεμβρίου 2013
για το άνοιγμα και τη διαχείριση αυτόνομων ενωσιακών δασμολογικών ποσοστώσεων όσον αφορά τις εισαγωγές ορισμένων προϊόντων αλιείας στις Καναρίους Νήσους από το 2014 έως το 2020
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 349,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Έχοντας υπόψη τη γνώμη του Ευρωπαϊκού Κοινοβουλίου,
Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
Κατόπιν διαβούλευσης με την Επιτροπή των Περιφερειών,
Αποφασίζοντας σύμφωνα με ειδική νομοθετική διαδικασία,
Εκτιμώντας τα ακόλουθα:
(1)
Η ιδιαίτερη γεωγραφική θέση των Καναρίων Νήσων, όσον αφορά τις πηγές εφοδιασμού σε ορισμένα ζωτικά για την εγχώρια κατανάλωση προϊόντα της αλιείας, συνεπάγεται συμπληρωματικό κόστος για τον εν λόγω τομέα. Το φυσικό αυτό μειονέκτημα, όπως αναγνωρίζεται στο άρθρο 349 της Συνθήκης, που προκύπτει λόγω του νησιωτικού, περιφερειακού και άκρως απόκεντρου χαρακτήρα των Καναρίων Νήσων, είναι δυνατόν να αντιμετωπισθεί, μεταξύ άλλων, με την προσωρινή αναστολή των τελωνειακών δασμών στις εισαγωγές των εν λόγω προϊόντων από τρίτες χώρες στο πλαίσιο αυτόνομων δασμολογικών δασμολογικών ποσοστώσεων προσήκοντος όγκου.
(2)
Ο κανονισμός (ΕΚ) αριθ. 645/2008 (1) προβλέπει διατάξεις σχετικά με το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων όσον αφορά τις εισαγωγές ορισμένων προϊόντων αλιείας στις Καναρίους Νήσους για την περίοδο μεταξύ 1ης Ιανουαρίου 2007 και 31ης Δεκεμβρίου 2013.
(3)
Τον Ιούλιο του 2010 και τον Ιούνιο του 2012, οι ισπανικές αρχές υπέβαλαν εκθέσεις σχετικά με την εφαρμογή των μέτρων που προβλέπονται στο άρθρο 3 του κανονισμού (ΕΚ) αριθ. 645/2008. Η Επιτροπή εξέτασε τον αντίκτυπο των μέτρων αυτών με βάση τις εν λόγω εκθέσεις.
(4)
Οι εκθέσεις που υποβλήθηκαν από τις ισπανικές αρχές περιείχαν στοιχεία σχετικά με το ποσοστό χρησιμοποίησης των δασμολογικών ποσοστώσεων που ίσχυαν για την περίοδο 2007-2011. Τα στοιχεία αυτά καταδεικνύουν ότι, κατά μέσο όρο, κατά την εν λόγω περίοδο, η δασμολογική ποσόστωση με αύξοντα αριθμό 09.2997 είχε σχεδόν χρησιμοποιηθεί πλήρως και ότι η δασμολογική ποσόστωση με αύξοντα αριθμό 09.2651 δεν είχε εξαντληθεί.
(5)
Δεδομένου ότι η δασμολογική ποσόστωση με αύξοντα αριθμό 09.2997 είχε σχεδόν χρησιμοποιηθεί πλήρως και ότι η μη εξάντληση της δασμολογικής ποσόστωσης με αύξοντα αριθμό 09.2651 μπορούσε να συνδεθεί ιμε προσωρινούς και εξωγενείς παράγοντες, κρίνεται σκόπιμο να καθορισθεί ο όγκος των δασμολογικών ποσοστώσεων στο ίδιο επίπεδο.
(6)
Η απότομη μείωση στην τοπική ζήτηση για προϊόντα που καλύπτονται από τη δασμολογική ποσόστωση με αύξοντα αριθμό 09.2651, λόγω των οφειλόμενων στην οικονομική και χρηματοπιστωτική κρίση δυσμενών οικονομικών συνθηκών στις Καναρίους Νήσους ,μπορεί να δικαιολογήσει την ανεπαρκή χρησιμοποίηση της εν λόγω δασμολογικής ποσόστωσης.
(7)
Τον Σεπτέμβριο του 2012, η Ισπανία ζήτησε την επέκταση των δασμολογικών ποσοστώσεων της 'Ενωσης όσον αφορά τις εισαγωγές ορισμένων προϊόντων αλιείας στις Καναρίους Νήσους, σύμφωνα με το άρθρο 349 της Συνθήκης.
(8)
Οι δασμολογικές ποσοστώσεις, παρόμοιες με εκείνες οι οποίες ανοίχτηκαν δυνάμει του κανονισμού (ΕΚ) αριθ. 645/2008 για ορισμένα προϊόντα της αλιείας, δικαιολογούνται, εφόσον με τον τρόπο αυτό ικανοποιούνται οι ανάγκες της εσωτερικής αγοράς των Καναρίων Νήσων ενώ ταυτόχρονα εξασφαλίζεται ότι η ροή των εισαγωγών με μειωμένους δασμούς στην Ένωση παραμένει προβλέψιμη και σαφώς προσδιορίσιμη.
(9)
Επομένως, με στόχο να δοθεί μακροπρόθεσμη προοπτική σε οικονομικούς φορείς ώστε να επιτευχθεί το επίπεδο δραστηριότητας που θα σταθεροποιήσει το οικονομικό και κοινωνικό περιβάλλον στις Κανάριες Νήσους, είναι σκόπιμο να παραταθεί για μία ακόμη περίοδο το καθεστώς της αυτόνομης δασμολογικής ποσόστωσης των δασμών του κοινού δασμολογίου για ορισμένα εμπορεύματα, όπως περιγράφεται στο Παράρτημα του παρόντος κανονισμού.
(10)
Προκειμένου να μην υπονομευθεί η ακεραιότητα και η συνοχή της εσωτερικής αγοράς, θα πρέπει να ληφθούν μέτρα ώστε να διασφαλισθεί ότι τα προϊόντα της αλιείας για τα οποία χορηγείται αναστολή προορίζονται αποκλειστικά για την εσωτερική αγορά των Καναρίων Νήσων.
(11)
Θα πρέπει να ληφθούν μέτρα για να εξασφαλιστεί ότι η Επιτροπή ενημερώνεται σε τακτική βάση σχετικά με τον όγκο των εν λόγω εισαγωγών ώστε, εάν χρειαστεί, να είναι σε θέση να λάβει μέτρα για την αποφυγή κάθε κερδοσκοπικής κίνησης ή εκτροπήςτου εμπορίου.
(12)
Σε περίπτωση εκτροπής του εμπορίου, για να διασφαλιστούν ενιαίες προϋποθέσεις εφαρμογής του παρόντος κανονισμού,θα πρέπει να ανατίθενται εκτελεστικές αρμοδιότητες στην Επιτροπή, ώστε να μπορεί να αποσύρει προσωρινά την αναστολή. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΚ) αριθ. 182/2011 του Ευρωπαϊκού Κοινοβουλίου και του Συμβουλίου (2). Το Συμβούλιο αποφασίζει τελικά κατά πόσον θα διατηρηθεί η αναστολή ή θα αποσυρθεί οριστικά, δυνάμει του άρθρου 349 της Συνθήκης, εντός του χρονικού ορίου για το οποίο η αναστολή έχει αποσυρθεί προσωρινά δυνάμει της απόφασης της Επιτροπήςνα αποσύρει προσωρινά την αναστολή.
(13)
Οι διατάξεις που θα θεσπισθούν θα πρέπει να εξασφαλίζουν τη συνοχή με τα μέτρα που θεσπίζονται στον κανονισμό (ΕΚ) αριθ. 645/2008. Επομένως, τα μέτρα που προβλέπονται στον παρόντα κανονισμό είναι απαραίτητο να εφαρμοστούν από την 1η Ιανουαρίου 2014 έως την 31η Δεκεμβρίου 2020,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από την 1η Ιανουαρίου 2014 έως τις 31 Δεκεμβρίου 2020, οι δασμοί του κοινού δασμολογίου που επιβάλλονται στα προϊόντα αλιείας που απαριθμούνται στο Παράρτημα του παρόντος κανονισμού κατά την εισαγωγή στις Καναρίους Νήσους, αναστέλλονται πλήρως για τις ποσότητες που αναφέρονται στο εν λόγω Παράρτημα.
2. Η αναστολή που προβλέπεται στην παράγραφο 1 χορηγείται αποκλειστικά για τα προϊόντα που προορίζονται για την εγχώρια αγορά των Καναρίων Νήσων. Εφαρμόζεται μόνον στα προϊόντα της αλιείας που εκφορτώνονται από πλοία ή αεροσκάφη πριν να υποβληθεί η διασάφηση για θέση σε ελεύθερη κυκλοφορία στις τελωνειακές αρχές στις Καναρίους Νήσους.
Άρθρο 2
Η διαχείριση των δασμολογικών ποσοστώσεων που προβλέπονται στο άρθρο 1 του παρόντος κανονισμού πραγματοποιείται σύμφωνα με τα άρθρα 308α, 308β και 308γ παράγραφος 1 του κανονισμού (ΕΟΚ) αριθ. 2454/93 της Επιτροπής (3).
Άρθρο 3
Έως τις 30 Ιουνίου 2019, η Επιτροπή εξετάζει τα αποτελέσματα των μέτρων που προβλέπονται στο άρθρο 1 και, με βάση τα συμπεράσματά της, υποβάλλει κάθε κατάλληλη πρόταση για την περίοδο μετά τις 31 Δεκεμβρίου 2020.
Άρθρο 4
1. Σε περίπτωση που η Επιτροπή έχει λόγους να πιστεύει ότι η αναστολή, βάσει του παρόντος κανονισμού, είχε ως αποτέλεσμα την εκτροπή του εμπορίου για ένα συγκεκριμένο προϊόν, η Επιτροπή δύναται να θεσπίσει εκτελεστικές πράξεις, με τις οποίες αποσύρεται προσωρινά η αναστολή για περίοδο που δεν υπερβαίνει τους δώδεκα μήνες. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 5 παράγραφος 2.
Η καταβολή των εισαγωγικών δασμών που επιβάλλονται στα προϊόντα για τα οποία η αναστολή αποσύρθηκε προσωρινά καλύπτονται από εγγύηση και η θέση σε ελεύθερη κυκλοφορία των εν λόγω προϊόντων στην εγχώρια αγορά των Καναρίων Νήσων εξαρτάται από την κατάθεση της εγγύησης αυτής.
2. Εντός της μέγιστης δωδεκάμηνης προθεσμίας που αναφέρεται στην παράγραφο 1 του παρόντος άρθρου, το Συμβούλιο, δυνάμει του άρθρου 349 της Συνθήκης, εκδίδει τελική απόφαση ως προς το κατά πόσον θα διατηρήσει ή θα αποσύρει οριστικά την αναστολή. Σε περίπτωση οριστικής απόσυρσης της αναστολής, η είσπραξη το ποσού των εγγυημένων δασμών είναι οριστική.
3. Σε περίπτωση που δεν έχει εκδοθεί ουδεμία οριστική απόφαση εντός της μέγιστης προθεσμίας των δώδεκα μηνών σύμφωνα με την παράγραφο 2, οι εγγυήσεις αποδεσμεύονται.
Άρθρο 5
1. Η Επιτροπή επικουρείται από την επιτροπή τελωνειακού κώδικα, η οποία συγκροτείται βάσει του άρθρου 247α παράγραφος 1 του κανονισμού (ΕΟΚ) αριθ. 2913/92 (4) του Συμβουλίου. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
2. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
Άρθρο 6
Η Επιτροπή και οι τελωνειακές αρχές των κρατών μελών συνεργάζονται στενά για να διασφαλισθεί η ορθή διαχείριση και ο έλεγχος της εφαρμογής του παρόντος κανονισμού.
Άρθρο 7
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2014 έως τις 31 Δεκεμβρίου 2020.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2013.

Labels: 3
18
6